Bħala parti miċ-ċelebrazzjonijiet tas-sittin sena mit-Trattati ta' Ruma, il-Kummissjoni għada se tlaqqa' flimkien lill-Ministri sabiex titkompla l-ħidma b'rabta mal-informatika ta' prestazzjoni għolja, mal-mobilità konnessa u mad-diġitalizzazzjoni tal-industrija. Se jiġu diskussi wkoll inizjattivi biex jiġu appoġġati l-ħiliet diġitali. Il-Jum Diġitali f'Ruma għandu l-għan li jsaħħaħ il-kooperazzjoni bejn l-Istati Membri tal-UE biex is-soċjetà u l-industriji tagħna jitħejjew bl-aħjar mod biex igawdu l-benefiċċji kollha tat-trasformazzjoni diġitali. Il-Ministri se jiffirmaw stqarrijiet biex l-UE titpoġġa fuq quddiem nett fil-qasam tal-informatika ta' prestazzjoni għolja u biex jibda jiġi ttestjat b'mod transfruntier is-sewqan konness. Huma se jniedu wkoll pjattaforma Ewropea li tgħaqqad flimkien l-inizjattivi nazzjonali biex l-industrija Ewropea tiġi megħjuna twettaq id-diġitalizzazzjoni, tadatta ruħha u tkun innovattiva. Il-Kummissjoni se tippreżenta wkoll proġett bi prova biex jiġu appoġġati l-internships fil-qasam diġitali. Il-parteċipanti, fosthom ir-rappreżentanti tas-soċjetà ċivili, se jistudjaw l-impatt li t-trasformazzjoni diġitali tas-soċjetà u tal-ekonomija se jkollha fuq l-impjiegi u l-ħiliet. Andrus Ansip, il-Viċi President għas-Suq Uniku Diġitali, qal: “Għal iktar minn sittin sena, il-pajjiżi Ewropej ħadmu flimkien biex jidentifikaw u jieħdu vantaġġ mill-benefiċċji ekonomiċi ta' swieq ikbar u iktar integrati, u żguraw li l-poplu jgawdi minn dawk il-benefiċċji. L-istess għandu jiġri bl-ambjent diġitali. Sekli ilu, kien jingħad li t-toroq kollha kienu jwassluk Ruma, iżda l-awtostradi diġitali ta' għada se jikkollegaw lil kull persuna, lil kull oġġett u lil kull post ma' xulxin. L-għan tal-Jum Diġitali huwa li niżguraw li l-qasam diġitali nsawruh f'forza verament pożittiva fil-politiki u fil-liġijiet tagħna, fl-ekonomija u fis-soċjetà tagħna u f'ħajjet kull Ewropew.” Fost il-punti ewlenin tal-Jum Diġitali nsibu dawn li ġejjin: ­ Stqarrija Ministerjali biex l-Ewropa ssir attur globali fl-informatika ta' prestazzjoni għolja: Is-superkompjuters jinvolvu eluf ta' proċessuri li jaħdmu b'mod parallel sabiex janalizzaw għadd kbir ta' dejta f'ħin reali. Dawn jippermettu li jitfasslu u jiġu simulati l-effetti tal-mediċini l-ġodda, li jinħarġu aktar malajr id-dijanjożi u li jingħataw trattamenti aħjar, li jiġu kkontrollati l-epidemiji u li jiġi appoġġat it-teħid tad-deċiżjonijiet fl-oqsma tal-elettriku, tad-distribuzzjoni tal-ilma, tal-ippjanar urban u f'oqsma oħrajn. Diversi Ministri se jintrabtu li joħolqu l-infrastrutturi tal-ġenerazzjoni li jmiss tal-informatika u tad-dejta - proġett Ewropew li, fid-daqs tiegħu, jixbah lil dak tal-Airbus fis-snin disgħin u lil dak ta' Galileo fis-snin elfejn. Din l-infrastruttura se tappoġġa wkoll il-Cloud Ewropea Miftuħa tax-Xjenza li se tipprovdi lill-1.7 miljun riċerkatur u lis-70 miljun professjonist tat-teknoloġija u tax-xjenza Ewropej b'ambjent virtwali, interdixxiplinari u transfruntier fejn jaħżnu, jaqsmu u jużaw mill-ġdid id-dejta tagħhom. Għada tkun tista' ssib iktar tagħrif dwar l-istqarrija dwar l-informatika ta' prestazzjoni għolja hawnhekk għall-ħabta tal-11 ta' filgħodu Ħin tal-Ewropa Ċentrali. Ara wkoll din l-entrata fuq il-blog tal-Viċi President Ansip. ­ Il-kooperazzjoni b'rabta mal-mobilità konnessa u awtomatizzata: Għadd kbir ta' pajjiżi Ewropej se jiffirmaw ittra ta' intenzjoni biex, flimkien mal-Kummissjoni, jistabbilixxu qafas legali biex jibda jiġi ttestjat b'mod transfruntier is-sewqan konness abbażi ta' regoli armonizzati dwar l-aċċess għad-dejta, dwar ir-responsabbiltà u dwar il-konnettività. Dan imexxi 'l quddiem il-pjanijiet tal-UE li tħabbru f'Jannar tal-2017 fl-istrateġija tal-Kummissjoni biex tinbena Ekonomija Ewropea tad-Dejta u f'Novembru tal-2016 fl-istrateġija tal-UE dwar mobilità kooperattiva, konnessa u awtomatizzata. L-ittra ta' intenzjoni hija l-ewwel inizjattiva li l-Istati Membri qed imexxu sabiex ikun hemm kooperazzjoni transfruntiera fil-qasam tal-mobilità konnessa u awtomatizzata. Il-Kummissjoni se tappoġġa dawn l-isforzi b'passi konkreti li se jiffaċilitaw il-kurituri transfruntieri. Għall-ħabta tan-12:30 tkun tista' ssib iktar tagħrif dwar l-ittra ta' intenzjoni dwar il-mobilità konnessa u awtomatizzata hawnhekk. ­ Pjattaforma Ewropea dwar id-diġitalizzazzjoni tal-industrija biex jiġu kkollegati flimkien l-inizjattivi nazzjonali: Sena ilu, il-Kummissjoni ppreżentat strateġija biex jiġi żgurat li n-negozji kollha fl-Ewropa, mill-fabbriki san-negozji l-ġodda, ikunu jistgħu jibbenefikaw mill-innovazzjoni diġitali biex jaġġornaw il-prodotti tagħhom, biex itejbu l-proċessi tagħhom u biex jadattaw il-mudelli kummerċjali tagħhom għall-bidla diġitali. Flimkien mal-Ministri, mas-Segretarji tal-Istati u mal-mexxejja tal-industrija parteċipanti, il-Kummissarju Günther H. Oettinger u l-Ministru Taljan għall-Iżvilupp Ekonomiku Carlo Calenda se jniedu pjattaforma Ewropea ta' 12-il inizjattiva nazzjonali eżistenti u disa' inizjattivi nazzjonali futuri dwar id-diġitalizzazzjoni tal-industrija. L-għan tagħha huwa li twassal għal investimenti konġunti u għall-kooperazzjoni bejn pajjiżi differenti u setturi differenti tal-industrija, u li twassal biex nitgħallmu mingħand xulxin għax l-ebda Stat Membru ma jista' jagħmel din id-diġitalizzazzjoni waħdu. Il-pjattaforma se tgħin ukoll biex jinġabru flimkien ir-riżorsi u l-koinvestimenti biex ikun żgurat li l-kumpaniji Ewropej ikunu fuq quddiem nett fil-qasam tat-teknoloġiji nodfa. L-Istati Membri, l-UE u l-industrija qed jippjanaw li, matul il-ħames snin li ġejjin, flimkien jinvestu iktar minn EUR 50 biljun biex jappoġġaw id-diġitalizzazzjoni tal-industrija Ewropea. Għada tkun tista' ssib iktar tagħrif dwar din il-pjattaforma hawnhekk għall-ħabta tal-erbgħa ta' wara nofsinhar. ­ L-inizjattiva dwar l-opportunitajiet diġitali: Minkejja li l-livell ta' qgħad fost iż-żgħażagħ huwa wieħed għoli, fl-Ewropa hemm żewġ miljun post tax-xogħol battala. F'ħafna pajjiżi l-ħiliet ta' dawk li qed ifittxu x-xogħol mhumiex adattati għall-bżonnijiet tas-suq tax-xogħol. Illum il-ġurnata, ħafna mill-impjiegi jirrikjedu ħiliet diġitali - 40 % tan-negozji, l-iktar l-intrapriżi ż-żgħar u ta' daqs medju, għandhom bżonn ta' nies speċjalizzati fit-teknoloġiji tal-informazzjoni u tal-komunikazzjoni (l-ICT) u jsibuha diffiċli jirreklutawhom. Iktar minn nofs in-nies speċjalizzati fl-ICT ma jaħdmux f'dan is-settur. Is-sħab soċjali, il-kumpaniji, l-istituzzjonijiet tal-edukazzjoni u s-soċjetà ċivili jridu jieħdu l-inizjattiva u jingħaqdu biex jaħdmu flimkien. Sabiex tittestja għażliet konkreti, il-Kummissjoni beħsiebha tniedi proġett pilota biex, mill-2018 sal-2020, sa 6 000 student li jkunu ggradwaw jingħataw esperjenza transfruntiera ta' xogħol abbażi ta' programmi u ta' netwerks eżistenti tal-UE bħall-Koalizzjoni għall-Ħiliet u l-Impjiegi Diġitali. L-għan huwa li jiġi eżaminat l-interess tal-istudenti u tal-kumpaniji fl-internships ta' ħames sa sitt xhur bi ħlas li se jkunu disponibbli għall-istudenti minn kull qasam. L-internships jistgħu jkunu f'oqsma speċjalizzati bħaċ-ċibersigurtà, il-big data, it-teknoloġija quantum jew l-intelliġenza artifiċjali, kif ukoll f'oqsma aktar ġenerali bħat-tfassil tas-siti web, il-kummerċjalizzazzjoni diġitali u l-iżvilupp tas-softwer. Għada tkun tista' ssib iktar tagħrif dwar dan il-proġett pilota hawnhekk għall-ħabta tal-ħamsa ta' wara nofsinhar. Ara wkoll din l-entrata dwar id-diġitalizzazzjoni u l-impjiegi fuq il-blog tal-Viċi President Ansip. ­ Qafas aġġornat għas-servizzi pubbliċi diġitali: Barra minn hekk, il-Kummissjoni se tippreżenta Qafas Ewropew aġġornat għall-Interoperabbiltà. Dan il-qafas huwa l-aħħar inizjattiva li tħabbret bħala parti mill-Istrateġija għal Suq Uniku Diġitali li tnediet f'Mejju tal-2015. Il-qafas il-ġdid se jiżgura li l-amministrazzjonijiet tal-Istati Membri kollha jkunu jistgħu jieħdu approċċ simili li jkunu ftehmu dwaru meta jpoġġu s-servizzi pubbliċi tagħhom online u meta jkunu qed jittrattaw ir-regoli tas-sigurtà u tal-protezzjoni tad-dejta, u b'hekk jonqsu r-riskji u l-ispejjeż tal-iżvilupp. Billi jagħmlu s-servizzi diġitali interoperabbli, l-Istati Membri jiżguraw li dawn is-servizzi jkunu aċċessibbli kemm fit-territorju nazzjonali tagħhom u kemm f'pajjiżi oħrajn, kif ukoll f'oqsma ta' politika differenti, u jagħmluha iktar faċli għan-nies u għan-negozji li jikkomunikaw mal-amministrazzjoni tagħhom u mal-amministrazzjonijiet ta' Stati Membri oħrajn. Għada tkun tista' ssib stqarrija għall-istampa dwar dan hawnhekk f'nofsinhar. L-isfond Il-Jum Diġitali jifforma parti miċ-ċelebrazzjonijiet tas-sittin anniversarju tat-Trattati ta' Ruma u permezz tiegħu l-enfasi qed tintefa' fuq il-ġejjieni diġitali tal-Ewropa. It-teknoloġiji, il-prodotti u s-servizzi diġitali llum qed itejbu ħajjet il-bniedem, qed iwassluna nibdlu l-mod kif naħdmu u jwasslu għat-tkabbir ekonomiku. Imma l-ostakli eżistenti online ifissru li ċ-ċittadini jkollhom jibqgħu mingħajr ċerti prodotti u servizzi, li l-orizzonti tal-kumpaniji u tan-negozji l-ġodda fuq l-internet jiġu limitati u li n-negozji u l-gvernijiet ma jistgħux jibbenefikaw bis-sħiħ mill-għodod diġitali. Għalhekk, filwaqt li żammet dan quddiem għajnejha, f'Mejju tal-2015 il-Kummissjoni nediet l-Istrateġija għal Suq Uniku Diġitali u ppreżentat il-proposti tagħha. Issa rridu niffukaw fuq it-tiswir tagħhom f'realtà, l-ewwel billi l-Parlament Ewropew u l-Kunsill jadottawhom u mbagħad billi l-Istati Membri jimplimentawhom. F'Mejju tal-2017, il-Kummissjoni se tippreżenta r-rieżami ta' nofs it-terminu tas-Suq Uniku Diġitali li fih se tanalizza fejn wasalna s'issa u tidentifika x'għad baqa' jsir. Ma' dan se jinħareġ ukoll ir-Rapport tal-Progress Diġitali Ewropew li fih se jiġi vvalutat fid-dettall il-progress li għamlu l-UE u l-Istati Membri fl-iżvilupp diġitali u se jiġu identifikati l-passi li jistgħu jittieħdu biex titjieb il-prestazzjoni nazzjonali fil-qasam diġitali. Għal aktar tagħrif ara dawn li ġejjin: Xandira diretta fuq l-internet L-iskeda informattiva dwar l-aqwa użu tal-opportunitajiet diġitali fl-Ewropa msejħa “Making the most of the digital opportunities in Europe” Is-sit web tas-sittin sena tat-Trattati ta' Ruma: l-avvenimenti li qed jorganizza kull pajjiż u li qed torganizza kull istituzzjoni tal-UE Il-White Paper dwar il-ġejjieni tal-Ewropa Id-dokument dwar l-avvanzar tal-ġejjieni diġitali tal-Ewropa msejjaħ “Advancing Europe's digital future: Digital Headlines” L-Indiċi tal-Ekonomija u tas-Soċjetà Diġitali tal-2017 #DigitalDay17 @DSMeu @Ansip_EU